মোহাম্মদ এ আরাফাত

মোহাম্মদ আলী আরাফাত (যিনি মোহাম্মদ এ. আরাফাত নামে পরিচিত; জন্ম: ২ মে ১৯৭৩) হলেন একজন বাংলাদেশী শিক্ষাবিদ ও আওয়ামী লীগের রাজনীতিবিদ। তিনি ঢাকা-১৭ আসনের সাবেক জাতীয় সংসদ সদস্য এবং তথ্য ও সম্প্রচার প্রতিমন্ত্রী হিসেবে দায়িত্ব পালন করেছেন। তিনি কানাডিয়ান ইউনিভার্সিটি অব বাংলাদেশ-এর কৌশলগত ব্যবস্থাপনা ও নীতি বিভাগের অধ্যাপক এবং সুচিন্তা ফাউন্ডেশনের চেয়ারম্যান। তিনি বাংলাদেশ আওয়ামী লীগের কেন্দ্রীয় কার্যনির্বাহী কমিটির সদস্য ছিলেন।
তিনি রাজশাহীতে জন্মগ্রহণ করেন।
আরাফাত কানাডিয়ান ইউনিভার্সিটি অব বাংলাদেশ-এর সিন্ডিকেট সদস্য এবং ট্রাস্টি বোর্ডের প্রধান উপদেষ্টা হিসেবে দায়িত্ব পালন করছেন। তিনি সুচিন্তা ফাউন্ডেশন-এর প্রতিষ্ঠাতা।
তিনি বাংলাদেশের অর্থনৈতিক উন্নয়ন, ট্রানজিট ও যোগাযোগ, বিদ্যুৎ খাতের নীতি, যুদ্ধাপরাধের বিচার, রাজনৈতিক অগ্রগতি এবং দেশে গণতন্ত্রের উন্নয়ন ইত্যাদি বিষয়ে নিয়মিতভাবে লেখালেখি করেন।
২০২২ সালের সেপ্টেম্বর মাসে, বাংলাদেশ সরকার জঙ্গি ও বাংলাদেশ জামায়াতে ইসলামী-র সাথে সম্পৃক্ততার অভিযোগে মানারাত ইন্টারন্যাশনাল ইউনিভার্সিটির বিদ্যমান ট্রাস্টি বোর্ড ভেঙে দেয়। এরপর উত্তর সিটি কর্পোরেশনের মেয়র এবং আওয়ামী লীগের রাজনীতিক আতিকুল ইসলামকে নতুন ট্রাস্টি বোর্ডের চেয়ারম্যান এবং আরাফাতকে সদস্য হিসেবে নিয়োগ দেওয়া হয়।
২০২৪ সালের ১১ জানুয়ারি, তিনি তথ্য ও সম্প্রচার মন্ত্রণালয়ের প্রতিমন্ত্রী হিসেবে দায়িত্ব গ্রহণ করেন।
আলী আরাফাত ২০২২ সালের ডিসেম্বরে আওয়ামী লীগের কেন্দ্রীয় কার্যনির্বাহী কমিটির সদস্য মনোনীত হন। 
তিনি ২০২৩ সালের জুলাইয়ে অনুষ্ঠিত ঢাকা-১৭ আসনের উপ-নির্বাচনে হিরো আলমকে পরাজিত করে ২৮,৮১৬ ভোটের ব্যবধানে সংসদ সদস্য নির্বাচিত হন। উক্ত নির্বাচনে হিরো আলম পান ৫,৬০৯ ভোট এবং ভোটগ্রহণের হার ছিল ১১.৫১%। 
আলী আরাফাত ৭ জানুয়ারি ২০২৪ তারিখে অনুষ্ঠিত দ্বাদশ জাতীয় সংসদ নির্বাচনে একই আসন থেকে পুনরায় নির্বাচিত হন। তিনি নৌকা প্রতীক নিয়ে ৪৮,০৫৯ ভোট পেয়ে বিজয়ী হন। তার নিকটতম প্রতিদ্বন্দ্বী, বিকল্প ধারা বাংলাদেশের প্রার্থী মো. আইনুল হক কুলা প্রতীক নিয়ে ১,৩৮০ ভোট পান। 
তবে ২০২৪ সালের আগস্টে অসহযোগ আন্দোলনের প্রেক্ষাপটে তৎকালীন প্রধানমন্ত্রী শেখ হাসিনা পদত্যাগ করে দেশত্যাগ করলে, রাষ্ট্রপতি ৬ আগস্ট সংসদ ভেঙে দেন এবং এর ফলে তিনি সংসদ সদস্য পদ হারান।
আলী আরাফাতের পিতা মোহাম্মদ সেতাব উদ্দিন বাংলাদেশ বেতারের পরিচালক ছিলেন।
তিনি শহীদুল্লাহ কায়সার এবং পান্না কায়সারের কন্যা, অভিনেত্রী শমী কায়সারকে ২০০৮ সালের ২৪ জুলাই বিবাহ করেন। ২০১৫ সালে তাদের বিবাহবিচ্ছেদ হয়।
পরবর্তীতে তিনি শারমিন মুস্তারিকে বিয়ে করেন।
২০২৪ সালের কোটা সংস্কার আন্দোলনের সময়, আওয়ামী লীগ সরকারের মুখপাত্র হিসেবে দায়িত্ব পালন করেন আরাফাত। তিনি দাবি করেন যে, আন্দোলনে কিছু জঙ্গি উপাদান অনুপ্রবেশ করেছিল, যারা মাদকের প্রভাবে ছিল। এছাড়াও, তিনি অভিযোগ করেন যে বাংলাদেশ জাতীয়তাবাদী দল (বিএনপি) এবং জামায়াতে ইসলামীসহ বিরোধী দলগুলো বিক্ষোভের সময় সহিংসতা ও নাশকতার সঙ্গে জড়িত ছিল।
বিক্ষোভ চলাকালীন সময়ে চারটি বেসরকারি টেলিভিশন চ্যানেলের সম্প্রচার সাময়িকভাবে স্থগিত করা হয়, যার জন্য আরাফাতকে অভিযুক্ত করা হয়। বাংলাদেশ স্যাটেলাইট কোম্পানি লিমিটেডের (বিএসসিএল) ব্যবস্থাপনা পরিচালক ও প্রধান নির্বাহী কর্মকর্তা অভিযোগ করেন যে, আরাফাত একটি হোয়াটসঅ্যাপ বার্তার মাধ্যমে সম্প্রচার স্থগিতের নির্দেশ দিয়েছিলেন।
২০২৪ সালের ৫ আগস্ট শেখ হাসিনার নেতৃত্বাধীন সরকারের পতনের পর, আরাফাত একাধিক মামলার সম্মুখীন হন। আন্দোলনের সময় একজন সবজি বিক্রেতার মৃত্যুর ঘটনাসহ অন্তত ৫৪টি মামলায় তাকে অভিযুক্ত করা হয়।
রাজনৈতিক বিশ্লেষকরা এসব মামলাকে রাজনৈতিকভাবে উদ্দেশ্যপ্রণোদিত বলে অভিহিত করেছেন। সাবেক আওয়ামী লীগ সরকারের মন্ত্রী ও সংসদ সদস্যদের বিরুদ্ধে দায়ের করা গণমামলা প্রসঙ্গে আইনজীবী সারা হোসেন বলেন, এসব মামলা আন্দোলনের উদ্দেশ্য ও ফলাফল নিয়ে উদ্বেগ সৃষ্টি করে।
২০২৪ সালের ২৭ আগস্ট কয়েকটি গণমাধ্যম তার গ্রেফতারের খবর প্রকাশ করে, তবে ঢাকা মেট্রোপলিটন পুলিশ (ডিএমপি) পরে জানায়, তাদের কাছে এ ধরনের কোনো তথ্য নেই।
তার বিরুদ্ধে সামাজিক যোগাযোগমাধ্যমে ভুল তথ্য ছড়ানোর অভিযোগ রয়েছে।
সুচিন্তা ফাউন্ডেশনের চেয়ারম্যান হিসেবে আরাফাত সোশ্যাল ইসলামী ব্যাংকের (এসআইবিএল) সিএসআর তহবিল থেকে ৫ কোটি টাকা নিয়ে তা অনিয়মের মাধ্যমে ব্যক্তিগত স্বার্থে ব্যবহার করেছেন বলে অভিযোগ রয়েছে। ২০২০ সালে যুব উন্নয়ন কার্যক্রমে খরচের উদ্দেশ্যে এই অর্থ বরাদ্দ করা হলেও, কোনো প্রকল্পে তা ব্যবহার না করে বিভিন্ন ব্যাংকে এফডিআর করে এর সুদ উত্তোলন করেন তিনি। দুইটি ব্যাংক থেকে তিনি প্রায় ১ কোটি ৪৪ লাখ টাকা সুদ হিসেবে উত্তোলন করেন। উল্লেখযোগ্যভাবে, ব্যাংকটির পক্ষ থেকে কোনো লিখিত আবেদন ছাড়াই এই অর্থ বরাদ্দ করা হয়, যা সরাসরি তৎকালীন প্রধানমন্ত্রীর নির্দেশে অনুমোদিত হয়।